NAJISTAKNUTIJI generali i visoki oficiri Vojske Jugoslavije, koji su komandovali u ratu na Kosovu i Metohiji 1998. i 1999. godine i tokom građanskog rata u Jugoslaviji biće vraćeni kao predavači na Vojnu akademiju - saznaju "Novosti".

Prema našim informacijama, oni će biti zaduženi da svoja ratna iskustva prenesu generacijama starešina koje se trenutno školuju na ovoj ustanovi. Tako bi među prvima pred kadete Vojne akademije trebalo da stane nekadašnji komandant Prištinskog korpusa i Treće armije VJ general u penziji Vladimir Lazarević.

PROČITAJTE JOŠ - Ovako će izgledati novi srpski vojnik

U krugu ličnosti koji će dobiti priliku da pitomcima prenesu svoja iskustva vođenja ratnih operacija biće i generali Božidar Delić, Ljubiša Diković i niz visokih oficira koji su bili na ključnim dužnostima tokom sukoba u SR Jugoslaviji.

Ministar odbrane Aleksandar Vulin potvrđuje za naš list da će nekadašnji komandanti dobiti svoju ulogu u vojnom školstvu i ističe da ti ljudi treba da budu uzor današnjim generacijama oficira:

- Uveli smo pravilo da najistaknutije starešine iz ratovima koji su za nama dobiju prostor na Vojnoj akademiji i da drže predavanja kadetima, pa i sadašnjim generacijama oficira. To je veliki zaokret i na neki način ispravljanje nepravde koja im je naneta prethodnih godina. Oni dugo nisu smeli ni da kroče na Akademiju niti u bilo koji vojni objekat. Država se olako lišila najdragocenijih iskustava kojih se ne bi odrekla nijedna vojska na svetu.

PROČITAJTE JOŠ - GENERAL LAZAREVIĆ PO DOLASKU IZ HAGA: Dočekao da zagrli unuku

Vulin, u izjavi za "Novosti", naglašava da generali poput Lazarevića, Delića, Dikovića i ostali imaju mnogo toga važnog da prenesu mlađim kolegama. Oni će zato gostujući na Vojnoj akademiji držati predavanja iz onoga gde su najbolji - rukovođenja vojskom u najtežim uslovima.

Uzori kadetima moraju da budu srpski generali, posebno oni dokazani u najtežim danima. Moramo da omogućimo da mladi oficir sretne svog generala, upozna ga i sazna njegova iskustva. Niko od tih ljudi ne sme da ode sa životne pozornice a da ne ostavi zapisano svedočenje o onome šta je radio i kakve je odluke donosio - navodi ministar odbrane.

PROČITAJTE JOŠ - "Oslobođenje 2017" - nova oprema, letelice i "super vojnici"

IMENA STRADALIH U RATNOJ SALI

ZARAD kulture sećanja na zaslužne pretke Ministarstvo odbrane će popisati sve generale i pukovnike poginule na bojnom polju u ratovima od 19. veka do danas. Njihova imena biće uklesana u ploče kojima će biti ukrašena reprezentativna Ratna sala Starog generalštaba u Beogradu. To će biti svojevrstan spomenik ovim ljudima. Nama su u prošlosti generali ginuli na mestima poručnika. Toliki broj poginulih starešina najvišeg ranga našu vojsku izdvaja i u svetskim okvirima. Njihov patriotizam, nesebičnost i žrtvovanje za Srbiju ne smeju biti zaboravljeni - navodi ministar Vulin.